“ไทย-อาเซียน” รับผลดี “ทางรถไฟจีน-ลาว” หนุนนำเข้า-ส่งออกสินค้า
“หอการค้าและอุตสาหกรรมแห่งชาติลาว” เผยประกอบการไทย-อาเซียน ใช้ประโยชน์ “ทางรถไฟจีน-ลาว” นำเข้า-ส่งออกสินค้าไปและกลับจากจีนและพื้นที่อื่นๆ
“หอการค้าและอุตสาหกรรมแห่งชาติลาว” เผยประกอบการไทย-อาเซียน ใช้ประโยชน์ “ทางรถไฟจีน-ลาว” นำเข้า-ส่งออกสินค้าไปและกลับจากจีนและพื้นที่อื่นๆ
1 ก.พ. 2565

ดาววอน พะจันทะวง รองประธานบริหารหอการค้าและอุตสาหกรรมแห่งชาติลาว เปิดเผยว่า บรรดาผู้ประกอบการจากไทย เวียดนาม กัมพูชา และเมียนมา ต่างใช้ประโยชน์จากทางรถไฟจีน-ลาว เพื่อนำเข้าและส่งออกสินค้าไปและกลับจากจีนและพื้นที่อื่นๆ
โดยวันนี้ (1 ก.พ.65) หนังสือพิมพ์เวียงจันทน์ ไทมส์ อ้างอิงดาววอน ระบุว่า มีการส่งสินค้าระหว่างจีนและประเทศสมาชิกอาเซียน (ASEAN) ผ่านทางรถไฟจีน-ลาวมากขึ้น และเศรษฐกิจลาวจะดีขึ้นในปีนี้จากการเปิดบริการทางรถไฟลาว-จีน โดยธุรกิจทั้งในลาว เวียดนาม ไทย กัมพูชา และเมียนมา ต่างมีส่วนร่วมในการค้ากับจีนผ่านทางรถไฟสายนี้มากขึ้น
“ผมได้รับการว่าจ้างให้ขนส่งสินค้าระหว่างจีนกับสี่ประเทศสมาชิกอาเซียนดังกล่าว อีกทั้งประชาชนจำนวนมากในอาเซียน โดยเฉพาะไทย ต้องการเดินทางมาเที่ยววังเวียงและหลวงพระบางด้วยทางรถไฟสายนี้ เมื่อการระบาดใหญ่ของโรคติดเชื้อไวรัสโคโรนาสายพันธุ์ใหม่ (โควิด-19) ทุเลาลง ผมแน่ใจว่าเมื่อสถานการณ์โรคระบาดใหญ่เริ่มดีขึ้นและข้อจำกัดการเดินทางถูกยกเลิก ชาวจีนจำนวนมากจะเดินทางเยือนลาวและประเทศอาเซียนอื่นๆ ด้วยทางรถไฟสายนี้ ซึ่งจะเอื้อประโยชน์โดยตรงต่อโรงแรม ร้านอาหาร และธุรกิจอื่นๆ ในภาคบริการ” ดาววอน กล่าว
ทั้งนี้ ทางรถไฟจีน-ลาว ซึ่งเปิดให้บริการเดือนธันวาคม 2564 ช่วยเปิดโอกาสขยายเส้นทางส่งออกไปยังเอเชียกลาง ตะวันออกกลาง รัสเซีย และยุโรป
“หลายบริษัทกำลังพิจารณาการลงทุนในลาว เพราะตอนนี้สินค้าจากประเทศอาเซียนสามารถขนส่งไปยังยุโรปผ่านทางรถไฟลาว-จีนได้แล้ว อาทิ ข้าวและกาแฟจากลาวถูกขนส่งไปยังยุโรปทางรถไฟ ซึ่งช่วยประหยัดเวลาได้มหาศาลเมื่อเทียบกับการขนส่งทางทะเล” ดาววอน กล่าว
โดยปัจจุบันทางรถไฟจีน-ลาวได้ขนส่งผู้โดยสารมากกว่า 1 ล้านคน และสินค้า 500,000 ตัน ซึ่งรวมถึงสินค้าข้ามพรมแดน 100,000 ตัน นับตั้งแต่เปิดดำเนินการ
อนึ่ง ทางรถไฟจีน-ลาวเป็นโครงการเชื่อมต่อเชิงกลยุทธ์ระหว่างแผนริเริ่มหนึ่งแถบหนึ่งเส้นทาง (BRI) ที่นำเสนอโดยจีน และยุทธศาสตร์ของลาวที่มุ่งมั่นเปลี่ยนแปลงตนเองจากประเทศที่ไม่มีทางออกสู่ทะเลเป็นศูนย์กลางการเชื่อมต่อทางบก
ข้อมูลจาก : ซินหัว